АҞӘА, ԥхынгәы 16 - Sputnik. Аԥсны Адәныҟатәи аусқәа рминистр Даур Ақаҩбеи Роспотребнадзор анапхгаҩы Анна Поповеи алацәажәеит Урыстәылеи Аԥсни акоронавирустә инфекциа аҭагылазаашьа зеиԥшроу. Иалыршоуп заанаҵтәи аиқәшаҳаҭра Роспотребнадзор ахаҭарнакцәа Аԥсны Аҳәынҭқаррахь рааразы аҭыԥ аҿы амониторинг еицымҩаԥгазарц ҳәа аанацҳауеит аминистрра асаит.
Адәныҟатәи аусқәа рминистрра адыррала, аиԥылараан аҳәаанырцәынтәи аинфекциа аламгаларазы имҩаԥырго ауснагӡатәқәеи ԥхьаҟатәи ршьаҿақәеи ирылацәажәан, иара убасгьы аԥкрақәа раԥыхразы иахәҭоу асанитар-епидемиологиатә уснагӡатәқәа рыӡбахә ҳәан.
Роспотребнадзор ԥхьаҟагьы аԥсуа ган аконсультативтәи аматериал-техникатәи цхыраара аҭара ишазыхиоу, атест-системақәеи ареагентқәеи акоронавирустә инфекциа диагностиказы раагара шымҩаԥнаго азгәаҭан.
Аԥсны ахада Аслан Бжьаниа Аԥсни Урыстәылеи рҳәаа аартразы аԥкрақәа рыҿҳәара ԥхынгәы 21 аҟынӡа днахеит.
Иара убас шәаԥхьар ҟалоит: